****

|  |  |
| --- | --- |
| Αρ. Πρωτ. 619 | Αθήνα 2/9/2025 ΠροςΤην Υπουργό Εργασίας και Κοινωνικής Ασφάλισης κ. Νίκη Κεραμέως   |

**Αίτημα συνάντησης με την Υπουργό Εργασίας για το ζήτημα του επιδόματος ανεργίας των αναπληρωτών και την προπληρωμένη κάρτα.**

Κα Υπουργέ,

Χιλιάδες είναι οι συμβασιούχοι εκπαιδευτικοί που αγωνιούν κάθε καλοκαίρι όταν απολύονται για το πώς θα ανταπεξέλθουν οικονομικά στις καθημερινές υποχρεώσεις και για το πού θα βρεθούν τη νέα σχολική χρονιά. Σε αυτούς τους εκπαιδευτικούς, Κυβέρνηση και ΔΥΠΑ βάζουν συνεχώς εμπόδια ακόμα και στο να τους καταβληθεί το πενιχρό επίδομα ανεργίας.

Η σύγχρονη ανάγκη των εκπαιδευτικών και όλων των εργαζομένων για μόνιμη και σταθερή δουλειά, με αξιοπρεπείς μισθούς έρχεται σε πλήρη αντίθεση με την ελαστική εργασία, τα ελάχιστα χρήματα του ταμείου ανεργίας και τις προπληρωμένες κάρτες που δίνουν πρόσβαση σε μετρητά, μόνο στο 50% του επιδόματος.

Οι ρυθμίσεις για το επίδομα ανεργίας είχαν ως αποτέλεσμα τον αποκλεισμό χιλιάδων αναπληρωτών από αυτό με βάση την αύξηση του απαιτούμενου – για τη χορήγηση επιδόματος –ετήσιου αριθμού ενσήμων σε 175 ημέρες ασφάλισης ή 7 μήνες εργασίας το τελευταίο 14μηνο, σε σχέση με 125 ημέρες ή 5 μήνες εργασίας που ήταν μέχρι το Μάρτιο του 2024.

Ταυτόχρονα, η προπληρωμένη κάρτα δημιουργεί τεράστια προβλήματα, αφού το 50% του ποσού δεν μπορεί να χρησιμοποιηθεί για ανελαστικές δαπάνες, παρά μόνο για αγορές καταναλωτικών αγαθών, σε καταστήματα που διαθέτουν POS. Επομένως, οι άνεργοι δεν μπορούν να πληρώσουν βασικές δαπάνες, όπως ενοίκιο, κοινόχρηστα, δόσεις δανείου, για τα οποία δεν προβλέπεται εξόφληση με POS.

Η κατάσταση τη φετινή χρονιά ήταν τραγική, αφού εκατοντάδες είναι οι καταγγελίες συναδέλφων αναπληρωτών οι οποίοι πήραν το επίδομα μόλις πριν λίγες μέρες, ενώ σε κάποιους δεν έχει πάει ακόμη η περιβόητη κάρτα στη διεύθυνσή τους και βρίσκεται σε καταστήματα των ΕΛΤΑ εδώ και 2 μήνες.

Είχαμε επισημάνει τις συνέπειες αυτών των μέτρων με ανακοίνωσή μας Αρ. Πρωτ. 471/10-4-2025. Σήμερα πλέον οι αναπληρωτές και οι αναπληρώτριες βιώνουν ότι και οι υπόλοιποι άνεργοι μετά την απόλυσή τους. Λιγότεροι δικαιούχοι του επιδόματος ανεργίας, μείωση του επιδόματος ανεργίας και επιπλέον, χορήγησή του μέσω προπληρωμένης κάρτας με απαράδεκτους περιορισμούς στη χρήση της.

Είναι απαράδεκτο η κυβέρνηση να θέλει να αποφασίζει και τον τρόπο που θα διαθέσουν τα ελάχιστα χρήματα που λαμβάνουν οι δικαιούχοι.

Επισημαίνουμε εδώ, ότι σύμφωνα με τον Συνήγορο του Πολίτη (Επιστολή του ΣτΠ, 29-5-2025) η συγκεκριμένη ρύθμιση είναι αντισυνταγματική αφού τα επιδόματα ανεργίας, γονικής άδειας, μητρότητας κ.ά. συνιστούν ασφαλιστικές παροχές.

Με δεδομένο ότι σε λίγες ημέρες ξεκινά η σχολική χρονιά και χιλιάδες αναπληρωτές θα χρειαστεί να αναλάβουν υπηρεσία σε ολόκληρη την Ελλάδα, αιτούμαστε άμεσα συνάντηση μαζί σας για να σας παραθέτουμε τα βασικά προβλήματα, τις διεκδικήσεις και τα αιτήματα του κλάδου για το συγκεκριμένο πολύ σοβαρό ζήτημα.

Ενδεικτικά σας παραθέτουμε κάποια από τα αιτήματά μας:

● Να αποσυρθούν οι ΚΥΑ με την αύξηση ημερών ασφάλισης για τη λήψη επιδόματος και την προπληρωμένη κάρτα και να δίνεται ολόκληρο το ποσό του επιδόματος ανεργίας σε όλους τους συμβασιούχους εκπαιδευτικούς με απλοποίηση των διαδικασιών, χωρίς όρους και προϋποθέσεις.

* Άμεση εφαρμογή της σύστασης του Συνηγόρου του Πολίτη για χορήγηση των επιδομάτων ανεργίας όπως υλοποιούνταν πριν την έκδοση της Κ.Υ.Α. Αριθμ. 3511/12-3-2025
* Να καταργηθεί η απαράδεκτη διαδικασία της προπληρωμένης κάρτας.
* Πραγματικές αυξήσεις στους μισθούς-Επαναφορά 13ου και 14ου μισθού.
* Εξίσωση των δικαιωμάτων των αναπληρωτών/τριών με αυτά των μόνιμων.

